**San Martiño de Pino** é unha parroquia do concello de Cospeito na comarca da Terra Chá, pertence ao arciprestado de Trobo, delimitada polas parroquias de Oleiros e Seixas polo norte; Xoibán e Támoga polo sur; Vilapene e Cospeito polo leste, e Nete polo oeste.

Pino tiña unha poboación 441 veciños no ano 2016 nunha extensión de 15,6 km².

A poboación encóntrase agrupada en 19 lugares: Bouza, Broz, Carracido, A Casiña, O Castro, A Costa, Desecabo, Fontesalgueira, A Fraga, Gaioso, Guldeiros, Infesta, O Mato, A Millarada, O Monte, Porto, A Quenlla, A Rabadá e O Sumeiro.

O Castelo e o Pazo de Caldaloba
-------------------------------

Nesta parroquia atópase o Castelo de Caldaloba que consta dunha torre de 25 metros de altura, localizada no antigo couto do Mato aproveitando a situación defensiva dun antigo castro, con 4 fosos. Só se conserva a torre da homenaxe do antigo castelo, de catro plantas, de anchos muros de cachotería de xisto e de granito, planta cadrada, remate superior abovedado e varios estreitos ventanais.

Foi propiedade do Mariscal Pardo de Cela, e lugar onde a súa filla Constanza de Castro se rebelou en 1483 contra os enviados dos Reis Católicos, como vinganza á decapitación do seu pai en Mondoñedo. As revoltas Irmandiñas e o paso do tempo ocasionaron o seu actual estado ruinoso, pois queda abandonada desde o s. XV, aínda que actualmente as súas ruínas están consolidadas. Cóntase a existencia dun túnel que parte do castelo ata o pazo de Caldaloba, que se atopa preto da fortaleza.

Asociación Recreativa e Cultural de San Martiño de Pino
-------------------------------------------------------

O 21 de xaneiro de 2007 naceu a Asociación Recreativa e Cultural de San Martiño de Pino, unha asociación sen ánimo de lucro, aconfesional e non partidista, que ten como obxectivos defender os intereses lexítimos da comunidade veciñal, tanto a nivel persoal, familiar ou parroquial, atendendo ao fomento do benestar e intereses comúns dos membros da parroquia, así como fomentar o desenvolvemento e a formación humana cultural e social, promovendo actividades artísticas, culturais, deportivas e recreativas.

Na actualidade ten máis de 100 familias asociadas tanto da propia parroquia de Pino como de persoas nacidas en Pino e residentes noutros lugares.

Notas
-----

1. 1 2  Decreto 6/2000, do 7 de xaneiro, polo que se aproba o nomenclátor correspondente ás entidades de poboación da provincia de Lugo.

Lugares e parroquias
--------------------

### Lugares de Pino

| Lugares da parroquia de Pino no concello de Cospeito (Lugo) |  |
| --- | --- |
| Bouza | Broz | Carracido | A Casiña | O Castro | A Costa | Desecabo | Fontesalgueira | A Fraga | Gaioso | Guldeiros | Infesta | O Mato | A Millarada | O Monte | O Porto | A Quenlla | A Rabadá | O Sumeiro |

### Parroquias de Cospeito

| Galicia | Provincia de Lugo | Parroquias de Cospeito |  |
| --- | --- |
| Arcillá (San Paio) | Bestar (Santa María) | Bexán ou Rubiños (San Paio) | Cospeito (Santa María) | Goá (San Xurxo) | Lamas (San Martiño) | Momán (San Pedro) | Muimenta (Santa Mariña) | Pino (San Martiño) | Rioaveso (Santalla) | Roás (San Miguel) | Santa Cristina (San Xiao) | Seixas (San Pedro) | Sisoi (Santalla) | Sistallo (San Xoán) | Támoga (San Xiao) | Vilapene (Santa María) | Vilar (Santa María) | Xermar (Santa María) | Xustás (Santiago) |

Véxase tamén
------------

### Outros artigos

* Lugares de Cospeito

### Ligazóns externas

* A parroquia de Pino na web do concello de Cospeito

|  |  |
| --- | --- |
| Control de autoridades | 
* Wd: Q12397680
* código INE: 27015090000

 |